הפגישה התקיימה ביום רביעי ה-27.7.16 עם מר חיים שטיינר סגן ראש עיריית קריית מלאכי ויו"ר ועדת ההנצחה בעיר בהשתתפות נציגי הארגון אייבי מוזס, יו"ר ועדת ההנצחה בארגון, ועו"ד רועי כהן, מנכ"ל הארגון. עוד נכחו אלי עזריאל, יו"ר יד לבנים בעיר קריית מלאכי, איתי קרון מבקר העירייה ודבורה אטל מנהלת האירועים וקשרי החוץ.
אייבי מוזס, יו"ר ועדת ההנצחה של ארגון נפגעי פעולות האיבה, ציין בפני הנוכחים את החשיבות של הנצחת קורבנות פעולות האיבה והצורך לייחד אנדרטה ייעודית עבורם.
עו"ד רועי כהן, מנכ"ל הארגון, סקר בפני המשתתפים את פעילות הארגון בנושא ההנצחה ברחבי הארץ, הציג את תוכניות התכנון וההקמה של הערים רעננה והרצליה שמתקיימות בימים אלה והציע כי העירייה תייחד אנדרטה לזכר חללי פעולות האיבה תושבי העיר קריית מלאכי במסגרת שיפוץ ופיתוח של אחד מהגנים או הפארקים בעיר.
סגן ראש העיר, מר חיים שטיינר, הציע את מתחם הספרייה העירונית שעתיד לעבור שיפוץ נרחב בתקופה הקרובה ועדכן כי יפנה להנהלת העיר בהוצאת הפרויקט לפועל. מנכ"ל הארגון, עו"ד רועי כהן, ציין שניתן להיעזר במוסד לביטוח לאומי וכי בקשת הארגון בנדון הינה שהאנדרטה לזכר החללים תוקם עד למועד של יום הזיכרון 2017.
יו"ר ועדת ההנצחה, מר אייבי מוזס, בירך על שיתוף הפעולה עם יו"ר יד לבנים המקומי, מר אלי עזריאל, והדגיש את חשיבות הקשר והשותפות של ארגון נפגעי פעולות האיבה עם ארגון יד לבנים למען הנצחת היקירים שנרצחו בפעולות האיבה. לבסוף, הודה מוזס לנציגי העירייה על הנכונות והרצון להירתם למען מטרה חשובה זו.